11. ΑΠΟΦΑΣΙΣ ΚΥΒΕΡΝΗΤΙΚΟΥ ΣΥΜΒΟΥΛΙΟΥ ΕΛΕΓΧΟΥ ΤΙΜΩΝ Αριθ. 2 της 19 Μαρτ./3 Απρ. 1954 Περί εξουσιοδοτήσεως Ειδικής Επιτροπής Ε.Ο.Τ. όπως αναπροσαρμόζη τιμάς εισιτηρίων λούσεως. Έχον υπ’ όψιν: 1)Τας διατάξεις του Νόμ. 1879/51, 2) Την υπ’ αριθ. 1340/20.11.52 πράξιν του Υπουργικού Συμβουλίου, 3) Το υπ’ αριθ. 2495/10.2.54 έγγραφον του Ελληνικού Οργανισμού Τουρισμού, 4) Το υπ’ αριθ. 5663/12.2.54 έγγραφον του Υπουργείου Εμπορίου και μετά σχετικήν εισήγησιν του Υπουργού Εμπορίου, αποφασίζει: Εξουσιοδοτεί την Ειδικήν Γνωμοδοτικήν Επιτροπήν Ιαματικών Πηγών του Ελληνικού Οργανισμού Τουρισμού, όπως αναπροσαρμόζη τας τιμάς των εισιτηρίων λούσεως εις ιαματικάς πηγάς δυναμένη να αυξάνη ταύτας: α) Μέχρι ποσοστού 35% επί των τιμών του έτους 1952 δια τας πηγάς τας χρησιμοποιούσας καύσιμα προς θέρμανσιν και άντλησιν του ύδατος και β) Μέχρι ποσοστού 25% επί των τιμών του έτους 1952 δια πάσας τας λοιπάς πηγάς. Η Ειδική Επιτροπή δέον να προβαίνη εις τας ως άνω αυξήσεις εν όψει πάντοτε των ειδικών συνθηκών των κρατουσών εις εκάστην πηγήν (αξία εγκαταστάσεων και έξοδα συντηρήσεως αυτών, δαπάναι θερμάνσεως, καθαριότητος κλπ.). Αι τυχόν χορηγηθείσαι από του 1952 μέχρι σήμερον προσαυξήσεις δέον να συγχωνεύωνται εις τα ως άνω ποσοστά, τα οποία αποτελούν ανωτάτας τιμάς επί των τοιούτων του 1952 αίτινες θα λαμβάνωνται ως βασικαί. Σελ. 142 